Suomi jatkanee Libanonin rauhanturvaoperaatiossa – joukkojen määrää leikataan | Yle Uutiset | yle.fi
14.12.2017 klo 15:54
Suomi valmistautuu jatkamaan osallistumistaan YK:n UNIFIL-rauhanturvaoperaatioon Etelä-Libanonissa. Suomen on tarkoitus vähentää alueelle sijoitettujen rauhanturvaajien määrää noin 130:lla.
Tasavallan presidentin Sauli Niinistön johtama ulko- ja turvallisuuspoliittinen ministerivaliokunta (utva) teki asiasta linjauksen syyskuuussa. Eduskunnan ulkoasiainvaliokunta on saanut asiasta selvityksen. Osallistumisesta operaatioon päätetään sotilaallisesta kriisinhallinnasta annetun lain mukaisesti.
Suomi on ollut mukana Libanonin UNIFIL-operaatiossa keväästä 2012 lähtien. Tällä hetkellä Suomi osallistuu operaation suomalais-irlantilaiseen pataljoonaan noin 170 sotilaalla ja ranskalaiseen reservipataljoonaan noin 160 sotilaalla.
Puolustusministeriön mukaan tarkoituksena on lisätä osallistumista ranskalaisessa reservipataljoonassa noin 200 sotilaaseen 1.9.2018 alkaen 31.12.2020 asti. Luku sisältää jääkärikomppanian, esikuntahenkilöstön sekä tuki- ja huolto-osat. Nykymuotoinen yhteistyö Irlannin kanssa päättyy 31.12.2018.
UNIFIL pyrkii vakauttamaan Etelä-Libanonin. Suomen joukkojen päätehtäviin kuuluu Libanonin armeijan kouluttaminen ja tukeminen sekä alueella partiointi ja yhteydenpito paikallisten kanssa kylissä. Suomella on rauhanturvaajia yhteensä 11 operaatiossa.
kriisinhallintaKotimaaSuomirauhanturvaaminenpuolustusvoimatRanskaUlko- ja turvallisuuspoliittinen ministerivaliokuntasotilaatIrlantiLibanon